SKRIFTLIG FORESPØRGSEL E-3079/02

af Erik Meijer (GUE/NGL) til Kommissionen

(28. oktober 2002)

Om: Afslutning på undersøgelse af internationale forgreninger i tilknytning til bedrageri med penge til hørdyrkning i Spanien og iværksættelse af foranstaltninger for at hindre gentagelser

1. Erindrer Kommissionen, at der i bedrageriet med penge til hørdyrkning i Spanien ikke kun var spanske virksomheder involveret, men også virksomheder etableret i Belgien og Portugal, og at disse virksomheder spillede en væsentlig rolle ved at gøre sammenhængen mellem produktion, transport, forarbejdning, afsætning og støtte så uigennemskuelig som muligt?

2. Har der, efter at Det Europæiske Kontor for Bekæmpelse af Svig (OLAF) den 19. marts 2001 fremsendte en beretning til Parlamentet og Kommissionen, som anført i Kommissionens svar på spørgsmålene i forespørgsel nr. E-0243/01(1), fundet nærmere undersøgelse sted af de i pkt. 1 nævnte virksomheder uden for Spanien samt af disse virksomheders aktiviteter?

3. Er der i mellemtiden gennemført en undersøgelse som nævnt i pkt. 2? Hvornår vil der i benægtende fald foreligge undersøgelsesresultater, der kan danne grundlag for en vurdering af den måde, hvorpå lignende aktiviteter for fremtiden kan imødegås afgørende?

4. Kan der drages konklusioner, eller har Kommissionen allerede draget konklusioner af denne undersøgelse for fremover at hindre en gentagelse af den slags bedragerier?

5. Er Kommissionen bekendt med flere tilfælde, hvor der er opnået støtte fra EU gennem etablering af uigennemskuelige relationer mellem virksomheder og tilrettelæggelse af handel og transport, som overskrider EU's indre grænser, således at det i praksis bliver muligt at omgå foranstaltninger til kontrol af, om støttetildelingen er berettiget?

6. Hvilke supplerende foranstaltninger træffer Kommissionen om nødvendigt for at hindre, at der for fremtiden igen opstår uigennemskuelige situationer, som fører til uberettiget tildeling af støtte fra EU's side?

(1) EFT C 187 E af 3.7.2001, s. 205.

Svar afgivet af Michaele Schreyer på Kommissionens vegne

(7. januar 2003)

1. til 3. Ifølge oplysningerne fra Det Europæiske Kontor for Bekæmpelse af Svig (OLAF) er det korrekt, at OLAF i sin endelige rapport om den pågældende undersøgelse i Spanien nævner nogle selskaber, der er etableret i flere medlemsstater. Anvendelsen af hørordningen i Portugal har været genstand for en sideløbende undersøgelse uden for OLAF's regi, og Portugal og Kommissionen modtog en rapport i den henseende den 26. marts 2002. De berørte myndigheder i de to medlemsstater iværksatte retslige undersøgelser af nogle af de anførte forhold. Disse procedurer er stadig i gang. OLAF-undersøgelsen har gjort det muligt at fastslå, at der ikke i denne sag er udbetalt noget tilskud i Belgien.

Hvad angår de administrative og finansielle aspekter af anvendelsen af ordningen i hørsektoren i Spanien har Kommissionen sendt et brev til de spanske myndigheder med meddelelse om en finansiel korrektion. For Portugals vedkommende har Kommissionen bedt de portugisiske myndigheder om at meddele, hvilke foranstaltninger der er iværksat for at afhjælpe de tilfælde af svig, OLAF har konstateret. Svaret fra disse myndigheder er ved at blive gennemgået.

4. Som følge af de problemer, der var konstateret i denne sektor, sendte Kommissionen Rådet et forslag til ændring af den fælles markedsordning for hør og hamp. Denne ændring blev vedtaget af Rådet i juli 2000. Den nye ordning trådte i kraft til produktionsåret 2001/2002 og betød en sanering af sektoren.

5. Kommissionen bestræber sig på sammen med de andre fællesskabsinstitutioner og medlemsstaterne konstant at sikre en effektiv kontrol af de mange foranstaltninger, der modtager tilskud fra Fællesskabet.

Når der opstår situationer, som dem det ærede medlem beskriver, er der indført de nødvendige mekanismer for at henlede de kompetente myndigheders opmærksomhed på disse og sikre en opfølgning på medlemsstats- eller fællesskabsniveau (eller begge).

6. Inden for rammerne af den fælles landbrugspolitik har forordning (EF) nr. 4045/89(1), som netop er blevet ændret, strammet bestemmelserne i de tilfælde, hvor medlemsstaterne gennemfører fælles aktioner, der medfører gensidig bistand medlemsstaterne imellem.

Alle de lovgivningsmæssige bestemmelser om afslutning af regnskaberne for EUGFL, Garantisektionen, giver Kommissionen mulighed for i det omfang, det er muligt, at afsløre og undgå de situationer, som det ærede medlem beskriver.

Inden for rammerne af politikken vedrørende beskyttelse af Fællesskabets finansielle interesser og bekæmpelse af svig bestræber Kommissionen sig endvidere på at afhjælpe enhver mangel, forbedre den lovgivningsmæssige ramme og tilpasse den efter udviklingen. For at beskytte ny lovgivning mod svig involveres OLAF nu på et tidligere stadium i udarbejdelsen af nye lovgivningmæssige forslag. Endelig bestræber Kommissionen sig også på at hjælpe medlemsstaterne med at afsløre og korrigere enhver uregelmæssighed.

(1) Rådets forordning (EØF) nr. 4045/89 af 21. december 1989 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen, og om ophævelse af direktiv 77/435/EØF, EFT L 388 af 30.12.1989.